Kim Andersen (V), 2011-04-06:
Tak for ordet og tak for den stillede forespørgsel, som jo er en god anledning til at få diskuteret et væsentligt spørgsmål og også et spørgsmål, som jo gør, at vi står over for nogle udfordringer i de kommende år.
Man kan jo sige, at regeringens retspolitik har haft så stor succes, at vi nu begynder at have et reelt overbelæg inden for Kriminalforsorgens institutioner.
Man må sige, at politiets målrettede indsats over for bande- og rockermiljøet har givet det resultat, at flere fra det miljø er blevet dømt og skal afsone lange straffe.
Det er godt, at vi får dem væk fra gader og veje og dermed minimerer risikoen for skyderi, og for at udenforstående – ja, alle i det hele taget – bliver ramt af disse bandemedlemmers og rockeres urimelige kriminalitet og brutale færden.
Jeg tror også, at vi kan konstatere at politi- og domstolsreformen er ved at falde så meget i hak, at den viser sine resultater med øget effektivitet til følge og derfor også mulighed for, at flere sager blive ekspederet, og at flere kommer ind at afsone, når de har fået deres dom.
Det er for så vidt udmærket og godt.
Det, vi så skal have fokus på nu, er, at vi har en aktivering og en uddannelse, mens folk afsoner i Kriminalforsorgen, så vi til stadighed kan søge at nedbringe recidivet, som det kaldes – altså den andel, som falder tilbage i kriminalitet efter udstået straf, når de kommer ud i samfundet igen.
Det skal der arbejdes med, og der skal naturligvis arbejdes med sikkerheden i og omkring Kriminalforsorgens institutioner, så vi undgår, at folk kan flygte, og undgår, at man kan få smuglet ting ind til de indsatte, også sådan, at det er sikkert for vores personale i Kriminalforsorgen at være i institutionerne og arbejde med de indsatte.
Der er jo taget en lang række initiativer løbende fra regeringens side, og senest ser vi jo også, hvordan man nu kan være mere effektiv i opsporing af narkotiske stoffer i vores institutioner.
Det synes vi er meget fornuftigt.
Vi synes også, det er godt, at vi har arbejdet med »noget for noget-ordningen« og øget brug af samfundstjeneste.
Vi synes, det er rigtig godt, at vi har fået introduceret fodlænkeordningen, også udvidet anvendelsen af den.
Vi synes også, det er meget fornuftigt at se på, hvor lang tid folk skal sidde inde, og hvornår man kan overveje en prøveløsladelse – det billiger vi.
Nu skal vi i de kommende år se på, hvordan vi kan optimere systemet, og her synes jeg vi skal se på, om vi kan få fremmed kapital ind og være med til at finansiere nogle af tingene.
Jeg synes også, at vi skal se på, om der er nogle driftsopgaver i Kriminalforsorgen, der kan løses af private.
Det ville være med til at få andre ekspertiser og kompetencer ind i Kriminalforsorgen; det ville også kunne være med til at styrke en kultur, som er mere analog med den, som de indsatte skal møde, når de har udstået straffen og skal ud i samfundet.
Det tror jeg ville være sundt både for Kriminalforsorgen og for de indsatte.
Jeg synes, at justitsministeren her i dag har givet en meget, meget fyldig og grundig og seriøs redegørelse, og den er vi fra Venstres side meget tilfredse med.
Forslag til vedtagelse »Folketinget tager ministerens redegørelse til efterretning.
Folketinget konstaterer, at resultaterne af den styrkede bandeindsats og effektiviserede strafforfølgning vedrørende politi, anklagemyndighed og domstole har øget Kriminalforsorgens kapacitetsbehov.
Folketinget tager til efterretning, at Kriminalforsorgens kapacitet og sikkerhed vil indgå i et kommende udspil om Kriminalforsorgens økonomi efter 2011, og opfordrer regeringen til i den forbindelse at sikre langsigtede løsninger på kapacitets- og sikkerhedsbehovet.
Folketinget noterer sig, at regeringen i 2011 bl.a. vil gennemføre følgende tiltag til løsning af det aktuelle kapacitetsbehov: